Ψήφισμα του Ευρωπαϊκού Κοινοβουλίου

της 5ης Μαΐου 2010

που περιέχει τις παρατηρήσεις οι οποίες αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού της Ευρωπαϊκής Εποπτικής Αρχής του GNSS για το οικονομικό έτος 2008

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς της Ευρωπαϊκής Εποπτικής Αρχής του GNSS για το οικονομικό έτος 2008,

έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Εποπτικής Αρχής του Ευρωπαϊκού GNSS για το οικονομικό έτος 2008, συνοδευόμενη από τις απαντήσεις της Αρχής [1],

έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 1321/2004 του Συμβουλίου, της 12ης Ιουλίου 2004, σχετικά με τις δομές διαχείρισης των Ευρωπαϊκών Προγραμμάτων Δορυφορικής Πλοήγησης [3], και ιδίως το άρθρο 12,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 [4], και ιδίως το άρθρο 94,

έχοντας υπόψη το άρθρο 77 και το παράρτημα VI του εσωτερικού κανονισμού του,

έχοντας υπόψη την έκθεση της επιτροπής ελέγχου των προϋπολογισμών (A7-0073/2010),

Α. λαμβάνοντας υπόψη ότι το Ελεγκτικό Συνέδριο περιέλαβε επιφυλάξεις στη δήλωση αξιοπιστίας όσον αφορά την αξιοπιστία των ετήσιων λογαριασμών για το οικονομικό έτος 2008 και τη νομιμότητα και κανονικότητα των υποκειμένων πράξεων, εφιστώντας την προσοχή σε ορισμένα σημεία,

Β. λαμβάνοντας υπόψη ότι το Ελεγκτικό Συνέδριο, στην έκθεσή του για τους ετήσιους λογαριασμούς της Αρχής για το 2006, χορήγησε θετική δήλωση αξιοπιστίας,

Γ. λαμβάνοντας υπόψη ότι το Ελεγκτικό Συνέδριο δήλωσε ότι αδυνατεί να διαμορφώσει άποψη σχετικά με τους λογαριασμούς της Ευρωπαϊκής Εποπτικής Αρχής του GNSS για το οικονομικό έτος 2007 και υπογραμμίζει ότι η όλη αρχιτεκτονική του έργου Galileo επανεξετάστηκε το 2007 και ότι οι λογαριασμοί της Αρχής καταρτίστηκαν σε αβέβαιο νομικό περιβάλλον,

Δ. λαμβάνοντας υπόψη ότι η Αρχή απέκτησε δημοσιονομική ανεξαρτησία το 2006,

Ε. λαμβάνοντας υπόψη ότι στις 23 Απριλίου 2009 το Κοινοβούλιο χορήγησε απαλλαγή στον γενικό διευθυντή της Ευρωπαϊκής Εποπτικής Αρχής του GNSS για την εκτέλεση του προϋπολογισμού της Αρχής για το οικονομικό έτος 2007 [5], στο δε συνοδευτικό ψήφισμα της απόφασης περί απαλλαγής, μεταξύ άλλων

- επισήμανε ότι οι πιστώσεις που διατέθηκαν τελικά στην Αρχή (210000000 ευρώ) ήταν σημαντικά χαμηλότερες από τον προβλεφθέντα προϋπολογισμό, λόγω καθυστερήσεων στο πρόγραμμα Galileo,

- εξέφρασε την ανησυχία του για το γεγονός ότι το Ελεγκτικό Συνέδριο διαπίστωσε τις εξής αδυναμίες στην εκτέλεση του προϋπολογισμού: χαμηλό επίπεδο εκτέλεσης των πιστώσεων ανάληψης υποχρεώσεων και των πιστώσεων πληρωμών για επιχειρησιακές δραστηριότητες (63 % για τις πιστώσεις ανάληψης υποχρεώσεων και 51 % για τις πληρωμές)· απουσία σαφούς σύνδεσης μεταξύ του προγράμματος εργασιών και του προϋπολογισμού της Αρχής· μεταφορές πιστώσεων χωρίς αιτιολόγηση και τεκμηρίωση· επανειλημμένες καθυστερημένες καταχωρήσεις εντολών είσπραξης· ασυνέπεια στην παρουσίαση της εκτέλεσης του προϋπολογισμού,

- έλαβε γνώση της κριτικής που ασκεί το Ελεγκτικό Συνέδριο σε σχέση με τα στοιχεία ενεργητικού του έργου Galileo, σύμφωνα με την οποία η Αρχή δεν μπόρεσε να περιλάβει αρκετές πληροφορίες στους λογαριασμούς της, και δεν είχε καταρτιστεί έως το τέλος του 2007 κατάλογος των στοιχείων ενεργητικού του Ευρωπαϊκού Οργανισμού Διαστήματος (ΕΥΔ)·

Οικονομική και δημοσιονομική διαχείριση

1. εκφράζει τη λύπη του για το γεγονός ότι το Ελεγκτικό Συνέδριο στην έκθεσή του σχετικά με τους ετήσιους λογαριασμούς για το οικονομικό έτος 2008 περιέλαβε επιφυλάξεις στη δήλωση αξιοπιστίας όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων, εφιστώντας την προσοχή σε ορισμένα σημεία·

2. διαπιστώνει ότι η Αρχή αποφάσισε να παρουσιάσει τα αποτελέσματα των δραστηριοτήτων της χωρίς να λάβει υπόψη το γεγονός ότι η διαχείριση που ασκεί σχετικά με τα προγράμματα Galileo και EGNOS θα αναστελλόταν μετά την περάτωση της μεταφοράς στοιχείων ενεργητικού και κεφαλαίων στην Επιτροπή, η οποία προβλεπόταν να πραγματοποιηθεί στο τέλος του πρώτου τριμήνου του 2008·

3. σημειώνει ότι ο κανονισμός (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008 [6], άρχισε να ισχύει στις 25 Ιουλίου 2008, και ότι παρά τη μεταβίβαση της ευθύνης της διαχείρισης των προγραμμάτων Galileo και Egnos, η Επιτροπή μετέφερε 95000000 ευρώ στον τραπεζικό λογαριασμό της Αρχής στις 24 Δεκεμβρίου 2008· εκφράζει τη λύπη του διότι δεν καταρτίστηκε κανένας κατάλληλος διορθωτικός προϋπολογισμός·

4. διαπιστώνει ότι μετά την έναρξη ισχύος του κανονισμού (ΕΚ) αριθ. 683/2008, εγκρίθηκε μια πολύ σημαντική περικοπή του προϋπολογισμού της Αρχής το 2008 (από 436500000 ευρώ το 2007 σε 22700000 ευρώ)·

5. ανησυχεί επίσης διότι, παρόλο που η Επιτροπή, βάσει του κανονισμού (ΕΚ) αριθ. 683/2008, ανάλαβε από 1ης Ιανουαρίου 2009 την ευθύνη της διαχείρισης των πόρων και της υλοποίησης των ευρωπαϊκών προγραμμάτων δορυφορικής ραδιοπλοήγησης (Egnos και Galileo), καμία δραστηριότητα και κανένα στοιχείο ενεργητικού δεν είχε μεταβιβαστεί ακόμη στην Επιτροπή έως τα τέλη του 2008, ενώ η νέα κατανομή των αρμοδιοτήτων μεταξύ της Επιτροπής και της Αρχής δεν διαφαινόταν στους αντίστοιχους ετήσιους λογαριασμούς τους· πληροφορείται, κατά συνέπεια, από το Ελεγκτικό Συνέδριο ότι η Αρχή όφειλε να θεωρήσει το ποσό των 58400000 ευρώ ως οφειλή έναντι της Επιτροπής και όχι να το εμφανίζει ως προχρηματοδοτήσεις που είχαν ληφθεί από την Επιτροπή· διαπιστώνει, εξάλλου, ότι στους λογαριασμούς δεν έπρεπε να είχε περιληφθεί ποσό 55600000 ευρώ καταβλητέο στον Ευρωπαϊκό Οργανισμό Διαστήματος, δεδομένου ότι το ποσό αυτό απορρέει από τις συνεισφορές των Κοινοτήτων στα προγράμματα Galileo και Egnos και εμπίπτει στην αρμοδιότητα της Επιτροπής·

6. σημειώνει, ωστόσο, την απάντηση της Αρχής η οποία δικαιολογείται βεβαιώνοντας ότι η Επιτροπή επιβεβαίωσε επισήμως την έγκρισή της για τη μεταβίβαση στοιχείων ενεργητικού μόλις στις 31 Ιουλίου 2009, δεδομένου ότι οι λεπτομέρειες για τη μεταβίβαση αποτέλεσαν τελικά αντικείμενο συμφωνίας με την Επιτροπή στα τέλη του Ιουνίου 2009·

7. παραπέμπει στις συστάσεις της ειδικής έκθεσης αριθ. 7/2009 του Ελεγκτικού Συνεδρίου που απευθύνονται προς την Επιτροπή υπό την ιδιότητά της του νέου διαχειριστή του προγράμματος Galileo·

Εσωτερικός έλεγχος

8. αναγνωρίζει ότι η Υπηρεσία Εσωτερικού Ελέγχου (IAS) διεξήγαγε τον εσωτερικό λογιστικό της έλεγχο τον Νοέμβριο 2007 και, σε συνέχεια του ελέγχου αυτού, διεξήγαγε επίσης λογιστικούς ελέγχους τον Οκτώβριο 2008 και τον Δεκέμβριο 2009· επισημαίνει ότι οι δύο εναπομείνασες σημαντικές συστάσεις της IAS που δεν έχουν υιοθετηθεί ακόμη αφορούν θέσεις και καθήκοντα ευαίσθητου χαρακτήρα·

9. παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφασή της για χορήγηση απαλλαγής, στο ψήφισμά του, της 5ης Μαΐου 2010 [7], σχετικά με τη δημοσιονομική διαχείριση των οργανισμών της ΕΕ.

[1] ΕΕ C 304 της 15.12.2009, σ. 100.

[2] ΕΕ L 248 της 16.9.2002, σ 1.

[3] ΕΕ L 246 της 20.7.2004, σ. 1.

[4] ΕΕ L 357 της 31.12.2002, σ. 72.

[5] ΕΕ L 255 της 26.9.2009, σ. 162.

[6] Κανονισμός (ΕΚ) αριθ. 683/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, σχετικά με τη συνέχιση της υλοποίησης των ευρωπαϊκών προγραμμάτων δορυφορικής ραδιοπλοήγησης (Egnos και Galileo) (ΕΕ L 196 της 24.7.2008, σ. 1).

[7] Κείμενα που εγκρίθηκαν, P7_TA(2010) 139, βλέπε σελίδα 241 της παρούσας Επίσημης Εφημερίδας.

--------------------------------------------------